เดินหน้าตั้งกองทุน เสริมแกร่งเอกชน
คลังเร่งตั้งกองทุนเพิ่มขีดความสามารถเร่งหนุนเอกชนลงทุน 10 อุตสาหกรรมเป้าหมาย
31 ส.ค. 2559

คลังเร่งตั้งกองทุนเพิ่มขีดความสามารถเร่งหนุนเอกชนลงทุน 10 อุตสาหกรรมเป้าหมาย
นายอภิศักดิ์ ตันติวรวงศ์ รมว.คลัง เปิดเผยว่า ร่างพระราชบัญญัติ (พ.ร.บ.) กองทุนเพิ่มขีดความสามารถในการแข่งขันสำหรับกลุ่มอุตสาหกรรมเป้าหมาย ผ่านการพิจารณารายละเอียดของคณะกรรมการกฤษฎีกาและผ่านความเห็นชอบจากคณะรัฐมนตรี (ครม.) อีกรอบแล้ว รอให้สภานิติบัญญัติแห่งชาติ (สนช.) พิจารณาบังคับออกมาเป็นกฎหมาย ซึ่งจะเป็นประโยชน์ต่อการกระตุ้นการลงทุนภาคเอกชนอย่างมาก
ทั้งนี้ สิงคโปร์ดึงการลงทุนภาคเอกชนที่ประเทศต้องการให้เข้ามาลงทุนในประเทศ ด้วยการให้เงินเปล่าช่วยลงทุน เพราะคิดว่าสิ่งที่ได้ตามมาเป็นประโยชน์กับเศรษฐกิจมากกว่า ในส่วนของไทยหากต้องการดึงภาคอุตสาหกรรมใหม่เข้ามาลงทุนก็ต้องมีการให้เงินสนับสนุนผ่านกองทุนดังกล่าว
สำหรับกองทุนเพิ่มขีดความสามารถฯ มีเงินเริ่มต้นจากงบประมาณ 1 หมื่นล้านบาท และรัฐบาลจะจ่ายสมทบให้ครบระดับ 1 หมื่นล้านบาททุกปี โดยให้นำเงินไปร่วมลงทุนกับบริษัทเอกชนที่ต้องการลงทุนใน 10 อุตสาหกรรมเป้าหมาย คือ อุตสาหกรรมยานยนต์สมัยใหม่ อิเล็กทรอนิกส์อัจฉริยะ การท่องเที่ยวเชิงสุขภาพ การเกษตรและเทคโนโลยีชีวภาพ การแปรรูปอาหาร หุ่นยนต์ การบิน และโลจิสติกส์ เชื้อเพลิงชีวภาพ และเคมีชีวภาพ ดิจิทัล และการแพทย์ครบวงจร สนับสนุนทั้งด้านการลงทุน การทำวิจัย พัฒนา และนวัตกรรม ค่าใช้จ่ายในการพัฒนาบุคลากร